
Text rozhodnutia
Súd: Krajský súd Banská Bystrica Spisová značka: 26Sd/340/2014 Identifikačné číslo súdneho spisu: 6014201507 Dátum vydania rozhodnutia: 06. 02. 2017 Meno a priezvisko sudcu, VSÚ: Mgr. Ivana Datlová ECLI: ECLI:SK:KSBB:2017:6014201507.4 Uznesenie Krajský súd v Banskej Bystrici v právnej veci navrhovateľky K. E., nar. XX. G. XXXX, posledne bytom G. č. XX, L. L., zomr. XX. N. XXXX, proti odporkyni Sociálnej poisťovni - ústrediu so sídlom v Bratislave ul. 29. augusta č. 8, o preskúmanie zákonnosti postupu a rozhodnutia odporkyne č. XXX XXX XXXX X z 1. marca 2014 o priznaní vdovského dôchodku a o súbehu dvoch dôchodkových dávok takto r o z h o d o l : Konanie z a s t a v u j e. Žiaden z účastníkov nemá právo na náhradu trov konania. o d ô v o d n e n i e : Napadnutým rozhodnutím odporkyňa priznala navrhovateľke podľa § 74 a § 75 zákona č. 461/2003 Z.z. o sociálnom poistení vdovský dôchodok od 7. januára 2014 vo výške 260,40 EUR mesačne a zároveň konštatovala, že navrhovateľka splnila podmienky nároku na výplatu dvoch dôchodkov a to dôchodku starobného a vdovského, preto podľa § 81 ods. 2 cit. zákona rozhodla o ďalšom vyplácaní starobného dôchodku, ktorý bol v porovnaní s vdovským dôchodkom vyšší v plnej výške 382,60 EUR mesačne a vdovského dôchodku, ktorý bol nižší vo výške 1, tj. 130,20 EUR mesačne, celkom 512,80 EUR mesačne. Navrhovateľka sa voči rozhodnutiu odporkyne odvolala, pretože výšku jej vdovského dôchodku ani rozhodnutie o súbehu nárokov na výplatu dvoch dôchodkových dávok nepovažovala za správne. Skôr, než súd pristúpil k vecnému preskúmaniu podaného odvolania zistil, že navrhovateľka 25. decembra 2016 zomrela. V súlade s ust. §-u 492 ods. 1 zákona č. 162/2015 Z. z. - Správny súdny poriadok súd vo veci konal podľa doterajších predpisov. Podľa § 118 ods. 1 zákona č. 461/2003 Z.z. o sociálnom poistení ak fyzická osoba, ktorá splnila podmienky nároku na dávku, zomrela po uplatnení nároku na dávku a nároku na jej výplatu, prechádzajú nároky na sumy splatné ku dňu smrti tejto fyzickej osoby postupne na manžela (manželku), deti a rodičov. Podľa § 27 ods. 1 cit. zákona spôsobilosť fyzickej osoby mať v právnych vzťahov sociálneho poistenia práva a povinnosti vzniká narodením a zaniká smrťou, prípadne vyhlásením za mŕtveho. Podľa § 246 prvej vety O.s.p. pre riešenie otázok, ktoré nie sú priamo upravené v tejto časti, sa použijú primerane ust. I., III. a IV. časti tohto zákona. Podľa § 19 O.s.p. spôsobilosť byť účastníkom konania má ten, kto má spôsobilosť mať práva a povinnosti; inak len ten, komu ju zákon priznáva. Podľa § 103 a § 104 ods. 1 prvej vety O.s.p. kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Ak ide o taký nedostatok podmienky konania, ktorý nemožno odstrániť, súd konanie zastaví. Podľa § 107 ods. 1 O.s.p. ak účastník stratí spôsobilosť byť účastníkom konania skôr, ako sa konanie právoplatne skončilo, súd posúdi podľa povahy veci, či má konanie zastaviť alebo prerušiť alebo či môže v ňom pokračovať. V preskúmavanej veci súd zistil, že navrhovateľka zomrela skôr, ako súd vecne preskúmal zákonnosť rozhodnutia odporkyne o jej vdovskom dôchodku a o súbehu nárokov na výplatu dvoch dôchodkových dávok, voči ktorému sa navrhovateľka odvolala. Jej právni nástupcovia, deti C. E. a Y. Y. podaním doručeným krajskému súdu 6. februára 2017 oznámili, že nemajú záujem na pokračovaní konania začatého na základe odvolania ich neb. matky. V zmysle § 27 ods. 1 cit. zákona stratila neb. navrhovateľka svojou smrťou spôsobilosť mať v právnych vzťahoch sociálneho poistenia práva a povinnosti a v zmysle § 19 O.s.p. aj spôsobilosť byť účastníkom súdneho konania. Z uvedených dôvodoch, keďže jej právni nástupcovia na pokračovaní konania záujem nemali, súd konanie v zmysle cit. zákonných ustanovení zastavil. O náhrade trov konania rozhodol krajský súd podľa § 146 ods. 1 písm. c) O.s.p. s použitím ust. § 246c O.s.p. tak, že právo na náhradu trov konania nepriznal žiadnemu z účastníkov, pretože konanie vo veci bolo zastavené. Poučenie: Proti tomuto rozsudku je možné podať odvolanie v lehote 15 dní od jeho doručenia. Odvolanie sa podáva písomne, v dvoch vyhotoveniach prostredníctvom krajského súdu na Najvyšší súd SR. V odvolaní je potrebné popri všeobecných náležitostiach / § 42 ods. 3 O. s. p. / uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

